Diari Oficial de la Generalitat Valenciana


Sumari del DOGV 7705, del 26-01-2016 (2016/411)

RESOLUCIÓ de 20 de gener de 2016, de la Direcció General de Política Educativa, per la qual es convoca el procediment de sol·licitud de participació en el procés de selecció dels centres públics que seran proposats al Ministeri d'Educació, Cultura i Esport per a l'assignació d'auxiliars de conversa en llengües estrangeres per al curs 2016-17.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7705

Data del DOGV
:   26-01-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/411


Data del document
:   20-01-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 20 de gener de 2016, de la Direcció General de Política Educativa, per la qual es convoca el procediment de sol·licitud de participació en el procés de selecció dels centres públics que seran proposats al Ministeri d'Educació, Cultura i Esport per a l'assignació d'auxiliars de conversa en llengües estrangeres per al curs 2016-17. [2016/411]  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la Millora de la Qualitat Educativa, indica, en l'article 2, que un dels fins del sistema educatiu espanyol és la capacitació per a la comunicació en la llengua oficial i cooficial, si n'hi ha, i en una o més llengües estrangeres. En aquest sentit, els decrets del Consell pels quals s'estableixen els currículums de l'Educació Primària (Decret 108/2014, de 4 de juliol) i el de l'Educació Secundària Obligatòria i Batxillerat (Decret 87/2015, de 5 de juny), inclouen, com a objectiu, l'adquisició de la competència comunicativa en una o més llengües estrangeres.  
L'Orde 19/2011, de 5 d'abril, de la Conselleria d'Educació, va establir la Xarxa de Centres Plurilingües a la Comunitat Valenciana, constituïda per aquells centres docents que ofereixen en la seua proposta curricular alguna àrea, matèria o mòdul vehiculat en una llengua estrangera, amb l'objectiu d'aconseguir la millora de la competència lingüística de l'alumnat en aquesta llengua estrangera.  
El Decret 127/2012 regula el plurilingüisme en l'ensenyança no universitària a través de programes que garanteixen la presència vehicular d'alguna llengua estrangera en àrees, matèries o mòduls no lingüístics.  
  
Els objectius del Programa d'Auxiliars de Conversa són afavorir de manera eficaç el plurilingüisme i elevar efectivament el nivell de comprensió i expressió oral en llengües estrangeres en el sistema educatiu. La societat actual reclama actuacions que afavorisquen el domini de diferents llengües, en consonància amb els països del seu entorn i en un context internacional globalitzat en els àmbits educatiu, econòmic i social. En el sistema educatiu valencià, amb una llarga tradició bilingüe, la presència de més llengües curriculars i vehiculars potencia l'adquisició de llengües addicionals i el rendiment acadèmic de l'alumnat.  
  
Per tot això, en virtut de les competències assignades pel Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Objecte i àmbit d'aplicació  
La present resolució té com a objecte convocar els centres docents públics de nivells no universitaris de la Comunitat Valenciana que complisquen els requisits de participació perquè sol·liciten auxiliars de conversa en llengua estrangera per al curs 2016-2017. Per mitjà d'aquesta convocatòria se seleccionaran els centres educatius que es proposaran al Ministeri d'Educació, Cultura i Esport perquè se'ls assignen auxiliars de conversa que ajuden a millorar les competències lingüístiques de l'alumnat en les llengües estrangeres del currículum (anglés, francés, alemany i italià).  
  
Segon. Destinataris i requisits de participació  
Són destinataris d'aquesta convocatòria els centres públics d'Educació Infantil, Primària, Secundària i Cicles Formatius en els quals s'està impartint la llengua estrangera per a la qual sol·liciten auxiliar de conversa en el curs 2015-2016. Aquests centres han d'utilitzar una llengua estrangera com a mitjà d'instrucció en una àrea, matèria o mòdul no lingüístic, com a mínim.  
Per tant, són destinataris d'aquesta convocatòria tots els centres públics que tenen autoritzat el projecte lingüístic de centre amb un programa d'educació plurilingüe (PPEV o PPEC) i els centres de Secundària i de Cicles Formatius que pertanyen a la Xarxa de Centres Plurilingües.  
  
Tercer. Característiques del programa  
1. El període de l'estada de l'auxiliar de conversa és el comprés entre l'1 d'octubre de 2016 i el 31 de maig de 2017. En situacions excepcionals i per causes justificades, l'auxiliar es podrà incorporar en data posterior a l'1 d'octubre de 2016.  
2. L'auxiliar de conversa romandrà en el centre durant 12 hores setmanals, de les quals almenys 9 han de ser d'atenció directa a l'alumnat juntament amb el docent del grup corresponent, i almenys 1 hora ha de ser de coordinació amb el tutor i amb el professorat amb el qual col·labora. El centre ha de distribuir les 12 hores setmanals en 4 dies consecutius, excepte en casos justificats.  
3. En els centres de Primària, l'auxiliar ha d'exercir les seues funcions, principalment, amb els grups de cursos superiors. En casos excepcionals, pot atendre els grups de cursos inferiors.  
4. L'auxiliar ha d'assistir al centre durant el període fixat pel calendari lectiu, tenint en compte els dies festius específics de la Comunitat Valenciana i els de la localitat on s'ubique el centre.  
  
5. L'auxiliar de conversa és, a tots els efectes, una persona que realitza una activitat de formació inicial docent al centre educatiu, i no es considera personal docent, ni té cap relació contractual o laboral. L'auxiliar ha de compartir les hores lectives amb el professorat del centre a què ha sigut assignat. En cap circumstància l'auxiliar pot romandre sol amb els alumnes ni assumir responsabilitats que corresponen al docent.  
  
6. L'auxiliar estarà assignat a un màxim de dos professors i a un màxim de dos assignatures.  
  
Quart. Funcions de l'auxiliar de conversa  
1. A l'auxiliar no se li poden assignar tasques d'una altra llengua que no siga la seua.  
2. Les funcions específiques de l'auxiliar han d'estar fonamentalment encaminades a reforçar la interacció oral de l'alumnat. Ha d'exercir, entre altres, les funcions següents:  
  
- Col·laborar i coordinar-se amb el professorat i integrar les seues actuacions en el desenvolupament de la competència lingüística oral, tant en les classes de llengua estrangera com en les d'àrees, matèries o mòduls no lingüístics.  
- Col·laborar amb el professorat en l'elaboració o adaptació de materials didàctics en la llengua estrangera.  
- Desenvolupar activitats que fomenten la motivació i l'interès de l'alumnat per la llengua i cultura del seu país d'origen.  
- Fomentar la creació d'un ambient plurilingüe i intercultural en el centre.  
- Realitzar altres tasques relacionades amb l'aprenentatge de la llengua estrangera d'acord amb el que s'establisca en la Guia per a auxiliars de conversa estrangers a Espanya del Ministeri d'Educació, Cultura i Esport.  
  
Cinqué. Sol·licituds, forma, lloc i termini de presentació  
1. Els centres interessats a participar en la present convocatòria han d'omplir els tres annexos d'aquesta resolució, segellats i signats per la direcció del centre, i presentar-los en format paper en el Registre General de la Conselleria d'Educació, Investigació, Cultura i Esport (av. Campanar, 32, 46011 València), sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'opte per una oficina de Correus, la documentació s'ha de presentar en sobre obert perquè siga datada i segellada pel funcionari de correus abans de ser enviada. Si no es procedeix d'aquesta manera, la documentació es considerarà presentada en la data d'entrada en el registre de la Conselleria d'Educació, Investigació, Cultura i Esport.  
2. La documentació s'ha de dirigir al Servei d'Educació Plurilingüe (Direcció General de Política Educativa, Avinguda Campanar, 32, 46171 València).  
3. La no inclusió d'algun annex serà motiu d'exclusió.  
4. El termini de presentació de les sol·licituds serà de 10 dies naturals a comptar a partir de l'endemà de la publicació d'aquesta resolució en el Diari Oficial de la Comunitat Valenciana.  
5. Aquells centres que desitgen sol·licitar auxiliar de conversa per a més d'una llengua estrangera, han de presentar tantes sol·licituds, acompanyades de la documentació necessària, com auxiliars de conversa se sol·liciten.  
  
Sisé. Documentació  
1. Cada centre aspirant ha de lliurar els tres annexos esmentats en el punt 5.  
2. Els centres autoritzats per a aplicar un programa experimental plurilingüe d'acord amb l'Orde de 19 de maig de 2009 (DOCV 12.06.2009) i els centres als quals el Ministeri d'Educació, Cultura i Esport ha assignat un auxiliar de conversa però que per raons alienes al centre educatiu, bé no s'ha incorporat durant el curs 2015-2016, o bé ha renunciat formalment a la plaça d'auxiliar de conversa, només han de presentar els annexos I i II.  
  
Seté. Criteris per a la selecció dels centres  
1. S'estableix una quota de reserva per als centres referits en l'apartat 6.2.  
2. La selecció de la resta de centres per a l'acollida d'auxiliars de conversa es realitzarà atenent els criteris següents:  
- Per no haver comptat amb auxiliar de conversa per a la mateixa llengua estrangera que se sol·licita en els últims cursos, d'acord amb el barem de la taula següent, fins a 100 punts. No cal presentar documentació acreditativa.  
  
No haver comptat amb auxiliar en la llengua estrangera sol·licitada Cursos Puntuació  
En els 3 últims cursos 2013-14, 2014-15 i 1708-32 931  
En els 2 últims cursos 2014-15 i 8608-11 40  
En el present curs 1552-20 88  
  
  
  
- Per ser centre autoritzat i estar aplicant el Portfolio Europeu de les Llengües (PEL / e-PEL) durant el curs 2015-2016, fins a 40 punts. No cal presentar documentació acreditativa.  
- Justificació de la necessitat de la presència d'un auxiliar de conversa (annex III), fins a 60 punts.  
En cas d'obtindre la mateixa puntuació, es donarà prioritat als centres que no hagen acollit un auxiliar de la mateixa llengua estrangera que se sol·licita durant altres cursos anteriors.  
Tota la documentació serà verificada pel Servei d'Educació Plurilingüe. La falta de coincidència o veracitat de la informació o de la documentació aportada, detectada en qualsevol fase del procediment, comportarà la desestimació de la sol·licitud, sense perjuí d'altres responsabilitats en què puga incórrer el sol·licitant en el supòsit de falsedat.  
  
Huité. Instrucció del procediment  
1. La Direcció General de Política Educativa nomenarà una comissió de valoració presidida per la cap del Servei d'Educació Plurilingüe, de la qual també formaran part tres vocals membres del mencionat servei, a més d'un secretari amb veu i vot. Aquesta comissió tindrà les atribucions següents:  
- Estudiar i avaluar la documentació presentada d'acord amb els criteris establits en l'apartat 7.  
- Sol·licitar els informes i l'assessorament que estime necessaris.  
- Formular la proposta de resolució que elevarà al director general de Política Educativa.  
2. La comissió de valoració elaborarà una llista ordenada dels centres sol·licitants segons la puntuació obtinguda.  
3. El nombre de centres seleccionats estarà en funció de la quota d'auxiliars de conversa assignats pel Ministeri d'Educació, Cultura i Esport a la Comunitat Valenciana. Així mateix, la dotació d'aquests als centres proposats estarà condicionada a l'existència de candidats disponibles en la llista de reserva, per la qual cosa el fet de figurar en la llista de centres seleccionats no garanteix l'acollida final d'un auxiliar.  
  
4. El procés de selecció i assignació d'auxiliars de conversa als centres seleccionats serà realitzat per la Subdirecció General de Promoció Exterior Educativa del Ministeri d'Educació, Cultura i Esport i el seguiment de la seua activitat serà competència del Servei d'Educació Plurilingüe, amb el suport de la Inspecció Educativa.  
  
5. En el cas que un auxiliar de conversa renuncie a la seua plaça, la substitució es farà efectiva per part de la Subdirecció General de Promoció Exterior Educativa del Ministeri d'Educació, Cultura i Esport, sempre que siga possible en funció de la disponibilitat de sol·licitants en llista de reserva i de la data en què es produeix la renúncia.  
  
Nové. Resolució del procediment  
1. Formulada la proposta de resolució per la comissió de valoració, la Direcció General de Política Educativa, dictarà la resolució provisional de concessió on s'indicaran els centres seleccionats per a ser proposats al Ministeri d'Educació, Cultura i Esport per a acollir un auxiliar de conversa en el curs 2016-2017.  
2. La resolució provisional serà comunicada als centres a la seua adreça de correu electrònic de contacte i exposada en la pàgina web del Servei d'Educació Plurilingüe: http://www.ceice.gva.es/ocd/sedev/val/sedev.htm  
3. Els centres sol·licitants podran presentar al·legacions contra aquesta resolució provisional en el termini de 10 dies hàbils a partir de la data de la seua publicació.  
4. Transcorregut el termini de presentació d'al·legacions, la comissió de valoració les estudiarà i elevarà la proposta de resolució definitiva a la Direcció General de Política Educativa. La resolució per la qual es resol definitivament la convocatòria de sol·licitud d'auxiliars de conversa es publicarà en el Diari Oficial de la Comunitat Valenciana.  
  
5. Es constituirà una llista d'espera ordenada per llengua i per puntuació amb els centres als quals no s'haja proposat l'adjudicació d'auxiliar.  
  
Deu. Obligacions dels centres seleccionats  
La direcció dels centres proposats es compromet a complir les obligacions següents:  
- Designar un o una docent com a persona responsable que tutele les activitats de l'auxiliar de conversa en el centre educatiu.  
- Comunicar al Servei d'Educació Plurilingüe el nom, telèfon i adreça de correu electrònic del mencionat docent, així com qualsevol modificació d'aquestes dades.  
- Assignar un horari a l'auxiliar d'acord amb el que estableix l'apartat 3.2 i remetre'l al Servei d'Educació Plurilingüe, en els 20 dies naturals immediats a la seua arribada al centre.  
  
- Assegurar la presència de l'auxiliar en no més de dos assignatures i amb no més de dos professors. Es recomana que una assignatura siga lingüística i l'altra no lingüística.  
- Controlar l'assistència i l'horari de l'auxiliar.  
- Comunicar per escrit al Servei d'Educació Plurilingüe la renúncia de l'auxiliar en cas que es produïsca, així com les absències prolongades, qualsevol problema o incidència greu, especialment les relatives a la salut dels auxiliars de conversa.  
- Facilitar l'assistència de l'auxiliar de conversa i del seu tutor, o un altre docent amb qui col·labore, a les reunions informatives o sessions formatives que organitze el Servei d'Educació Plurilingüe.  
- Remetre al Servei d'Educació Plurilingüe, abans del 16 de juny de 2017, la memòria d'activitat, segons el model que s'establisca.  
- Entregar a l'auxiliar un certificat signat per la direcció del centre que acredite el temps que ha romàs en el centre i les activitats que ha realitzat.  
  
Onze. Seguiment del programa  
1. El Servei d'Educació Plurilingüe, amb el suport de la Inspecció Educativa, vetlarà perquè les actuacions dels centres educatius i dels auxiliars de conversa s'atinguen al que disposa la present resolució i perquè els projectes es desenvolupen en els termes en què van ser aprovats de conformitat amb la documentació presentada en la sol·licitud. Així mateix, podrà supervisar el desenvolupament del programa en els centres seleccionats, a fi de comprovar-ne el compliment i l'adequació a la finalitat de la convocatòria.  
  
2. En cas d'incompliment d'obligacions per part dels centres, oïda la seua direcció, la Direcció General de Política Educativa podrà considerar finalitzat el període d'acollida de l'auxiliar, a través d'una resolució expressa.  
  
Dotze. Funcions del docent responsable de l'auxiliar de conversa i reconeixement  
1. El professorat tutor de l'auxiliar tindrà les funcions següents:  
- Posar-se en contacte amb l'auxiliar assignat abans de la seua arribada a la Comunitat Valenciana, per facilitar-li informació del seu interès.  
- Prestar-li ajuda per a la seua plena integració en el centre i el seu entorn, així com en els primers tràmits després de la seua arribada (recerca d'allotjament, obtenció o renovació del NIE ?número d'identitat de l'estranger?, certificat de residència, sol·licitud d'assistència mèdica, etc.) o altres que puguen resultar necessaris. El Servei d'Educació Plurilingüe assessorarà els centres en aquest sentit i facilitarà documentació i recursos.  
- Informar l'equip directiu del centre de les possibles incidències.  
- Acudir a les reunions o sessions formatives que organitze el Servei d'Educació Plurilingüe.  
- Vetlar per la bona coordinació entre l'auxiliar i el professorat amb què col·labore.  
- Coordinar-se, per a l'elaboració de la memòria d'activitat, amb el professorat que rep en les seues classes l'auxiliar de conversa.  
- Entregar la memòria d'activitat a l'equip directiu perquè aquest la puga remetre per correu electrònic al Servei d'Educació Plurilingüe (wco@sgl.wc) en el termini establit en l'apartat 10 d'aquesta resolució.  
  
2. Després de l'avaluació de la memòria, se certificaran uns crèdits al professorat tutor de l'auxiliar, d'acord amb els criteris del Ministeri d'Educació, Cultura i Esport.  
  
Tretze. Funcions del professorat  
El professorat que incorpore en les seues classes un auxiliar de conversa ha de:  
1. Planificar i organitzar el treball de l'auxiliar en la seua classe.  
2. Assistir-lo en les seues tasques.  
3. Participar en l'elaboració de l'activitat de bones pràctiques, si és el cas, i en l'elaboració de la memòria d'activitat.  
  
Catorze. Efectes  
Aquesta resolució tindrà efectes des de l'endemà de la publicació en el Diari Oficial de la Comunitat Valenciana.  
Contra aquesta resolució, que no posa fi a la via administrativa, podrà interposar-se recurs d'alçada davant del secretari autonòmic d'Educació i Investigació de la Conselleria d'Educació, Investigació, Cultura i Esport, en el termini d'un mes a partir de l'endemà de la seua publicació, de conformitat amb els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 20 de gener de 2016. - El director general de Política Educativa: Jaume Fullana Mestre.